
"ĮŽEIDŽIANTĮ IR NEOBJEKTYVŲ" KALTINIMĄ INICIAVO PATYS 
LIETUVIAI — E 

Seimo užsienio reikalų komiteto pirmininkas Kazys Bobelis 
penktadienį spaudos konferencijoje teigė, kad skųsdamiesi iš 
užsienio atvykusiems pareigūnams įvairių Lietuvos institucijų 
vadovai paskatino Rumunijos parlamentarą Džordžą Frundą (George 
Frunda) pateikti tikrovės neatitinkantį pranešimą apie žmogaus 
ir tautinių mažumų padėtį mūsų šalyje. A 

Šios savaitės pradžioje vykusiame Europos Tarybos 
Parlamentinės Asamblėjos Teisės reikalų ir žmogaus teisių 
komiteto posėdyje Dž.Frunda pateikė kaltinimus esą Lietuvoje 
grubiai pažeidžiamos žmogaus ir tautinių mažumų 
teisės. Kaip žinoma, šis Rumunijos parlamentaras kovo viduryje 
buvo atvykęs į Lietuvą tikrinti, ar mūsų šalis vykdo 
įsipareigojimus Europos Tarybai. 

Posėdyje dalyvavęs Kazys Bobelis teigė prieštaravęs šiems 
kaltinimams, tuo pačiu pažymėdamas, kad jie paremti nuogirdomis 
ir yra subjektyvūs. Minėtas ET komitetas pritarė Seimo nario 
prašymui galutinius sprendimus pateikti po to, kai Lietuva gaus 
oficialų pranešimo tekstą ir maždaug per pusę mėnesio atsiųs 
atsakymą. Jeigu šis pranešimas bus patvirtintas ET 
Parlamentinės Asamblėjos sesijoje, Lietuvai tikriausiai bus 
atsiųstas įspėjimas laikytis įsipareigojimų Europos Tarybai. 

N ATIDAROMA BALTIJOS - AMERIKOS VERSLO FONDO ATSTOVYBĖ 
Pirmadienį Vilniuje įvyks oficiali Baltijos - 

Amerikos verslo fondo atstovybės atidarymo ceremonija, į kurią 

atvyksta ir šio fondo direktorių taryba. Joje - prestižinių JAV 

investicinių kompanijų ir komercinių bankų atstovai. Jie taip 

pat susitiks su Lietuvos valstybės pareigūnais, šalies 

verslininkais bei bankininkais. 


Baltijos - Amerikos verslo fondą finansuoja JAV Vyriausybė. 
Svarbiausias jo tikslas - teikti finansinę pagalbą smulkaus ir 
vidutinio verslo plėtrai Baltijos šalyse. Nors šio fondo 
atstovai Taline, Rygoje ir Vilniuje įsikūrė visai neseniai, jau 


gavo nemažai įdomių finansinių projektų. 

Iš viso Verslo fondas disponuos 50 mln. JAV dolerių 
kapitalu. Iš jų 15 mln. dolerių jau pervesta į fondo sąskaitą. 
Kitą lėšų dalį JAV Vyriausybė išmokės dalimis per trejus 
ketverius metus, skirdama po 10 mln. dolerių. 

Fondas rems prioritetinių ūkio šakų projektus: turizmo, 
lengvosios pramonės, maisto ir medžio apdirbimo, transporto, 
prekių sandėliavimo, elektronikos ir kt. Programa ypač laukia 
rajonų verslininkų. 

